চা পেয়েছেন বটে ডোনাল্ড ট্রাম্প! নরেন্দ্র মোদী-সুলভ ‘চায়ে পে চর্চা’র ধারেকাছে না গিয়েই পেলেন ছ’হাজার ‘অসম টি ব্যাগ’! সঙ্গে সেই চা খেয়ে নিজেকে ‘শুদ্ধ এবং দূষণমুক্ত’ রাখার পরামর্শ।
কলকাতার একটি সংস্থা ‘টি-এ-মি’ থেকে পাঠানো ওই চায়ের চালানের সঙ্গে আমেরিকার রিপাবলিকান পার্টির প্রেসিডেন্ট পদপ্রার্থী ট্রাম্পের কাছে গিয়েছে একটি ভিডিও। যাতে বলা হয়েছে, ‘নমস্তে মিস্টার ট্রাম্প। আমরা আপনাকে প্রচুর প্রাকৃতিক গ্রিন টি পাঠাচ্ছি। এটা ক্ষতিকারক র‌্যাডিক্যালগুলোর বিরুদ্ধে লড়তে সাহায্য করে। শরীর-মন চাঙ্গা করে ও স্বাস্থ্য ভাল রাখে। এই চা যে মানুষের বুদ্ধি বাড়ায়, তা-ও প্রমাণিত। প্লিজ, মিস্টার ট্রাম্প, চা খান। আপনার স্বার্থে, আমেরিকার স্বার্থে, পৃথিবীর স্বার্থে। নিজেকে শুদ্ধ করার সময় কখনওই পেরিয়ে যায় না।’’  

অসম চায়ের সেই চালান প্রকাণ্ড পেটিবোঝাই হয়ে গতকালই পৌঁছে গিয়েছে নিউ ইয়র্কের ফিফ্‌থ অ্যাভিনিউয়ে। ট্রাম্পের সংস্থার সদর দফতর ‘ট্রাম্প টাওয়ারে’। এই চা-চালান নিয়ে আলাদা ওয়েবসাইট ‘টি ফর ট্রাম্প’ও চালু করেছে সংস্থাটি। 

কিন্তু প্রচুর খরচ (যদিও খরচের আসল অঙ্ক খোলসা করা হয়নি) করে আমেরিকায় চা পাঠানোর অর্থটা কী? সংস্থার প্রচার? ‘টি-এ-মি’এর ম্যানেজিং ডিরেক্টর সুমিত শাহের দাবি, ‘‘প্রচারের কথা আদৌ ভাবিনি। আমরা বিশ্বাস করি যে, চা শরীর ও মন সারিয়ে তুলতে সাহায্য করে। প্রচারপর্ব শুরু হওয়া থেকেই ট্রাম্প অনেক বিষয়ে কট্টর অবস্থান নিয়েছেন। তা নিয়ে বিশ্বে হইচই পড়ে গিয়েছে। সেজন্যই আমাদের মনে হল, ওঁকে চা পাঠানো যেতে পারে।’’

ডোনাল্ড ট্রাম্প ও (ডানদিকে) প্রেরক সুমিত শাহ।— ফাইল চিত্র
ট্রাম্প ভারত ও চিনে ‘আউটসোর্সিং’য়ের কঠোর সমালোচক। তার উপরে আমেরিকায় বিদেশি কর্মীদের জন্য ভিসার নিয়মে যে-সব পরিবর্তন আনার উদ্যোগ শুরু হয়েছে, তার কোনওটাই এদেশের কর্মীদের পক্ষে অনুকূল নয়। সুমিতের দাবি, তাঁরা চা পাঠিয়ে এ-ও বোঝাতে চেয়েছেন, এ দেশের নতুন উদ্যোগপতিরা আন্তর্জাতিক মহলের সঙ্গে চোখে চোখ রেখে কথা বলতে পারে। এ প্রসঙ্গে তিনি আজ ‘এবেলা’কে বলেন, ‘‘দিনে তিনকাপ হিসাবে যে পরিমাণ চা পাঠিয়েছি, তাতে ট্রাম্পের আগামী চারবছর চলে যাবে। ওঁর যদি আরও চা প্রয়োজন হয়, আমরা পাঠিয়ে দেব। গ্রিন টি ট্রাম্পের উপকার করবে।’’ তবে এজন্য কত খরচ হয়েছে, তা নিয়ে মুখ খুলতে চাননি সুমিত।

কিন্তু প্রশ্ন হল, ট্রাম্প কি চা খান? হিলারি ক্লিন্টনের প্রতিপক্ষ একটি সাক্ষাৎকারে জানিয়েছিলেন, তিনি নাকি কস্মিনকালেও চা, কফি বা অ্যালকোহল স্পর্শ করেননি। জল ছাড়া তিনি খান আমেরিকার একটি বহুজাতিক সংস্থার ডায়েট পানীয়!

তবে ট্রাম্পেই শেষ হচ্ছে না সুমিতের চা-বিপ্লব। তাঁর কথায়, ‘‘যে সব বিশিষ্ট ও প্রভাবশালীদের শরীর-মন, ভাবনাচিন্তা শুদ্ধির দরকার বলে মনে করব, তাঁদেরই চা পাঠাব। তা আমেরিকায় হতে পারে, পাকিস্তানে হতে পারে আবার আমাদের দেশেও হতে পারে।’’